http://www.thaigov.go.th

วันนี้ (16 พฤษภาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี

ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชกฤษฎีกากำหนดเขตพื้นที่เพื่อการอนุญาตให้ตั้งสถานบริการ

รวม 9 ฉบับ

2. เรื่อง ร่างกฎกระทรวงกำหนดแบบบัตรประจำตัวเจ้าพนักงานทางหลวงสำหรับ

ทางหลวงท้องถิ่น พ.ศ. ....

3. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติเครื่องแบบ เจ้าหน้าที่ส่วนท้องถิ่น พ.ศ. 2509

4. เรื่อง ร่างระเบียบสำนักนายกรัฐมนตรีว่าด้วยการรักษาความปลอดภัยแห่งชาติ

(ฉบับที่ ..) พ.ศ. ....

|  |
| --- |
| **เศรษฐกิจ- สังคม** |

5. เรื่อง รายงานผลการดำเนินการโครงการยกระดับโครงสร้างพื้นฐานโทรคมนาคมเพื่อ ขับเคลื่อนเศรษฐกิจของประเทศและขอขยายระยะเวลาเบิกจ่ายเงินงบประมาณ พ.ศ. 2559

6. เรื่อง ขออนุมัติจัดทำโครงการพัฒนาที่อยู่อาศัย ชุดที่ 1 ปี 2559

7. เรื่อง การขอยกเว้นเงื่อนไขการจัดสรรอัตราว่างจากผลการเกษียณอายุของข้าราชการครู และบุคลากรทางการศึกษา

8. เรื่อง ร่างยุทธศาสตร์การป้องกันและแก้ไขปัญหาการตั้งครรภ์ในวัยรุ่น

พ.ศ. 2560 – 2569ตามพระราชบัญญัติการป้องกันและแก้ไขปัญหาการตั้งครรภ์ ในวัยรุ่น พ.ศ. 2559

9. เรื่อง ขออนุมัติแผนแม่บทพัฒนาระบบมาตรวิทยาแห่งชาติ ฉบับที่ 3

(พ.ศ. 2560-2564)

|  |
| --- |
| **ต่างประเทศ** |

10. เรื่อง การเข้าร่วมโครงการ Base Erosion and Profit Shifting Project (BEPS Project) ของ OECD ในฐานะ Associate Country ภายใต้ Inclusive Framework

11. เรื่อง ขอความเห็นชอบร่างแถลงการณ์รัฐมนตรีการค้าเอเปคประจำปี 2560

12. เรื่อง การต่ออายุความตกลงก่อตั้งศูนย์อาเซียน – ญี่ปุ่น (ASEAN – JPAN CENTER : AJC)

13. เรื่อง การจัดตั้งศูนย์ระดับภูมิภาคว่าด้วยปรัชญาของเศรษฐกิจพอเพียงเพื่อความยั่งยืน ของซีมีโอที่ประเทศไทย

14. เรื่อง การลงนามบันทึกความเข้าใจระหว่างกรมสอบสวนคดีพิเศษ กระทรวงยุติธรรม กับสำนักงานตรวจคนเข้าเมืองและศุลกากร กระทรวงความมั่นคงแห่งมาตุภูมิ สหรัฐอเมริกา (ร่างบันทึกความเข้าใจว่าด้วยความร่วมมือในการต่อต้าน อาชญากรรมข้ามชาติ)

15. เรื่อง การบริจาคข้าวให้รัฐบาลสาธารณรัฐโมซัมบิก

16. เรื่อง ขอความเห็นชอบให้รัฐบาลไทยเป็นเจ้าภาพในการจัดกิจกรรมร่วมกับทบวง การพลังงานปรมาณูระหว่างประเทศ

17. เรื่อง การส่งมอบศาลาไทยที่กรมส่งเสริมการเกษตรจัดสร้างในโครงการ ร่วมงาน International Horticultural Exposition : EXPO 2016 ณ สาธารณรัฐตุรกี ให้แก่รัฐบาลสาธารณรัฐตุรกี

18. เรื่อง ขออนุมัติการจัดทำและการลงนามในบันทึกความเข้าใจระหว่างสำนักงาน

สภาความมั่นคงแห่งชาติแห่งราชอาณาจักรไทยและสำนักงานสภาความมั่นคง

แห่งสหพันธรัฐรัสเซีย

19. เรื่อง การรับรองเอกสารผลลัพธ์การประชุม Global Platform for Disaster Risk Reduction ครั้งที่ 5

20. เรื่อง ขออนุมัติร่างความตกลงระหว่างรัฐบาลแห่งราชอาณาจักรไทยกับรัฐบาลแห่ง สาธารณรัฐประชาธิปไตยติมอร์-เลสเตว่าด้วยการยกเว้นการตรวจลงตราสำหรับ

ผู้ถือหนังสือเดินทางทูตและหนังสือเดินทางราชการ

21. เรื่อง การขอความเห็นชอบกรอบการเจรจาสำหรับการจัดทำประมวลการปฏิบัติ

ในทะเลจีนใต้

|  |
| --- |
| **แต่งตั้ง** |

22. เรื่อง รัฐบาลโรมาเนียเสนอขอแต่งตั้งเอกอัครราชทูตวิสามัญผู้มีอำนาจเต็มแห่งโรมาเนีย ประจำประเทศไทย (กระทรวงการต่างประเทศ)

23. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

24. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)

25. เรื่อง การอนุมัติองค์ประกอบคณะกรรมการฝ่ายไทยในคณะกรรมการบริหารมูลนิธิ การศึกษาไทย – อเมริกัน (ฟุลไบรท์) ประจำปี 2560

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชกฤษฎีกากำหนดเขตพื้นที่เพื่อการอนุญาตให้ตั้งสถานบริการ รวม 9 ฉบับ**

คณะรัฐมนตรีมีมติอนุมัติหลักการร่างพระราชกฤษฎีกากำหนดเขตพื้นที่เพื่อการอนุญาตให้ตั้งสถานบริการ รวม 9 ฉบับ ประกอบด้วย 1) ร่างพระราชกฤษฎีกากำหนดเขตพื้นที่เพื่อการอนุญาตให้ตั้งสถานบริการในท้องที่จังหวัดกาญจนบุรี พ.ศ. .... 2) ร่างพระราชกฤษฎีกากำหนดเขตพื้นที่เพื่อการอนุญาตให้ตั้งสถานบริการในท้องที่จังหวัดบึงกาฬ พ.ศ. .... 3) ร่างพระราชกฤษฎีกากำหนดเขตพื้นที่เพื่อการอนุญาตให้ตั้งสถานบริการในท้องที่จังหวัดประจวบคีรีขันธ์ พ.ศ. .... 4) ร่างพระราชกฤษฎีกากำหนดเขตพื้นที่เพื่อการอนุญาตให้ตั้งสถานบริการในท้องที่จังหวัดปราจีนบุรี พ.ศ. .... 5) ร่างพระราชกฤษฎีกากำหนดเขตพื้นที่เพื่อการอนุญาตให้ตั้งสถานบริการในท้องที่จังหวัดภูเก็ต พ.ศ. .... 6) ร่างพระราชกฤษฎีกากำหนดเขตพื้นที่เพื่อการอนุญาตให้ตั้งสถานบริการในท้องที่จังหวัดระนอง พ.ศ. .... 7) ร่างพระราชกฤษฎีกากำหนดเขตพื้นที่เพื่อการอนุญาตให้ตั้งสถานบริการในท้องที่จังหวัดศรีสะเกษ พ.ศ. .... 8) ร่างพระราชกฤษฎีกากำหนดเขตพื้นที่เพื่อการอนุญาตให้ตั้งสถานบริการในท้องที่จังหวัดสงขลา พ.ศ. .... 9) ร่างพระราชกฤษฎีกากำหนดเขตพื้นที่เพื่อการอนุญาตให้ตั้งสถานบริการในท้องที่จังหวัดหนองบัวลำภู พ.ศ. ....ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญ** ร่างพระราชกฤษฎีกา รวม 9 ฉบับ เป็นการกำหนดเขตพื้นที่สำหรับการอนุญาตให้ตั้งสถานบริการ (Zoning) เพื่อให้เป็นไปตามมติคณะรัฐมนตรี (14 กรกฎาคม 2558) เรื่อง มาตรการในการป้องกันและแก้ไขปัญหาการแข่งรถยนต์และรถจักรยานยนต์ในทางและการควบคุมสถานบริการหรือสถานประกอบการที่เปิดให้บริการในลักษณะที่คล้ายกับสถานบริการ ซึ่งกำหนดเขตพื้นที่สำหรับการอนุญาตให้เหมาะสมและสอดคล้องกับสภาวการณ์ปัจจุบัน โดยกำหนดเขตพื้นที่เพื่อการอนุญาตให้ตั้งสถานบริการขึ้นใหม่ในท้องที่จังหวัดกาญจนบุรี จังหวัดบึงกาฬ จังหวัดระนอง จังหวัดศรีสะเกษ และจังหวัดหนองบัวลำภู และกำหนดเขตพื้นที่เพื่อการอนุญาตให้ตั้งสถานบริการเพิ่มเติมในท้องที่จังหวัดประจวบคีรีขันธ์ จังหวัดปราจีนบุรี จังหวัดภูเก็ตและจังหวัดสงขลา ทั้งนี้ เพื่อให้มีความเหมาะสมกับสภาพพื้นที่และสถานการณ์บ้านเมืองในปัจจุบัน และเพื่อให้การรักษาความสงบเรียบร้อยแก่ประชาชน

ในท้องที่เป็นไปอย่างเรียบร้อยและมีประสิทธิภาพในการควบคุมดูแลมากยิ่งขึ้น

**2. เรื่อง ร่างกฎกระทรวงกำหนดแบบบัตรประจำตัวเจ้าพนักงานทางหลวงสำหรับทางหลวงท้องถิ่น พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดแบบบัตรประจำตัวเจ้าพนักงานทางหลวงสำหรับทางหลวงท้องถิ่น พ.ศ. .... ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

1. กำหนดให้ยกเลิกกฎกระทรวง ฉบับที่ 4 (พ.ศ. 2543) ออกตามความในพระราชบัญญัติทางหลวง พ.ศ. 2535

2. กำหนดให้ผู้ว่าราชการจังหวัดเป็นผู้ออกบัตรประจำตัวเจ้าพนักงานทางหลวงสำหรับทางหลวงท้องถิ่น ซึ่งแต่งตั้งจากข้าราชการองค์การบริหารส่วนจังหวัด พนักงานเทศบาล พนักงานส่วนตำบล และพนักงานเมืองพัทยา

3. กำหนดให้ผู้ว่าราชการกรุงเทพมหานครเป็นผู้ออกบัตรประจำตัวเจ้าพนักงานทางหลวงสำหรับทางหลวงท้องถิ่น ซึ่งแต่งตั้งจากข้าราชการกรุงเทพมหานคร

4. กำหนดลักษณะบัตรประจำตัวเจ้าพนักงานทางหลวงสำหรับทางหลวงท้องถิ่น โดยให้ใช้รูปถ่ายติดบัตรที่ถ่ายไม่เกินหกเดือน เป็นรูปถ่ายขนาด 2.5 x 3.0 เซนติเมตร ครึ่งตัว หน้าตรงไม่สวมหมวก แต่งเครื่องแบบปกติขาว

5. กำหนดให้บัตรประจำตัวเจ้าพนักงานทางหลวงสำหรับทางหลวงท้องถิ่นมีอายุได้ไม่เกินห้าปี

นับแต่วันออกบัตร

**3. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติเครื่องแบบเจ้าหน้าที่ส่วนท้องถิ่น พ.ศ. 2509**

คณะรัฐมนตรีมีมติเห็นชอบร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติเครื่องแบบเจ้าหน้าที่ส่วนท้องถิ่น พ.ศ. 2509 ที่สำนักงานคณะกรรมการกฤษฎีกาตรวจพิจารณาแล้ว ตามที่กระทรวงมหาดไทย (มท.) เสนอ และให้ดำเนินการต่อไปได้

**สาระสำคัญของร่างกฎกระทรวง**

แก้ไขเพิ่มเติมกฎกระทรวง ฉบับที่ 11 (พ.ศ. 2542) ออกตามความในพระราชบัญญัติเครื่องแบบเจ้าหน้าที่ของส่วนท้องถิ่น พ.ศ. 2509 เพื่อกำหนดลักษณะ ชนิด และประเภทของเครื่องแบบ และระเบียบในการแต่งเครื่องแบบของกรรมการหมู่บ้าน โดยมีสาระสำคัญ ดังนี้

1. **กำหนดเครื่องแบบกรรมการหมู่บ้าน** ให้มี 2 ชนิด คือ

1.1 เครื่องแบบปฏิบัติงานปกติ มี 1 ประเภท คือ เครื่องแบบสีกากีคอพับ แขนสั้น

1.2 เครื่องแบบพิธีการ มี 1 ประเภท คือ เครื่องแบบสีกากีคอพับ แขนยาว

2. กำหนดให้**เครื่องแบบปฏิบัติงานปกติ** ประกอบด้วย

2.1 **เสื้อ** คอพับสีกากี ปล่อยเอว ผ่าอกตลอดตัว แขนสั้น มีกระเป๋าที่หน้าอกด้านซ้าย

1 กระเป๋า แขนข้างซ้ายด้านบนปักเครื่องหมาย กม. มีลักษณะเป็นรูปวงกลม

2.2 **กางเกง กระโปรง** ชาย ให้ใช้กางเกงสีกากีขายาวไม่พับปลายขา ส่วนหญิง ให้ใช้กางเกงสีกากี ขายาว ไม่พับปลายขา หรือกระโปรงสีกากี ยาวปิดเข่า

2.3 **รองเท้า ถุงเท้า** ชาย ให้ใช้รองเท้าหุ้มส้นหรือหุ้มข้อหนัง หรือวัตถุเทียมหนังสีดำหรือ

สีน้ำตาล ถุงเท้าสีเดียวกับรองเท้า ส่วนหญิง ให้ใช้รองเท้าหุ้มส้นหรือรัดส้นหนัง หรือวัตถุเทียมหนังสีดำหรือสีน้ำตาลแบบปิดปลายเท้า

3. กำหนดให้**เครื่องแบบพิธีการ** ประกอบด้วย

3.1 **หมวก** ชายและหญิงให้ใช้หมวกได้ 2 แบบ ดังนี้

(1) แบบที่ 1 หมวกทรงหม้อตาลสีกากี กะบังหน้าทำด้วยหนัง หรือวัตถุเทียมหนังสีดำ มีดุมโลหะสีทองสัญลักษณ์ “กม.” ติดที่ข้างหมวก ข้างละ 1 ดุม ผ้าพันหมวกสีกากีที่หน้าหมวกติดตราครุฑพ่าห์ในบัวกระหนก

(2) แบบที่ 2 หมวกแก๊ปทรงอ่อนสีกากี หน้าหมวกติดเครื่องหมายคณะกรรมการหมู่บ้าน

3.2 **เสื้อ** ชาย ให้ใช้เสื้อคอพับ สีกากีแขนยาวรัดข้อมือ มีกระเป๋าเย็บติดที่หน้าอกเสื้อ ที่ไหล่เสื้อประดับอินทรธนูสีเดียวกับเสื้อยาวตามความยาวของบ่า ตอนปลายขัดดุมติดกับเสื้อ และในโอกาสไปงานพิธี ให้สอดชายเสื้อไว้ในขอบกางเกง และคาดเข็มขัดทับขอบกางเกง สำหรับผู้ที่ได้รับพระราชทานเครื่องราชอิสริยาภรณ์ ให้ประดับแพรแถบเครื่องราชอิสริยาภรณ์ที่อกเสื้อเหนือกระเป๋าบนซ้าย ส่วนหญิง อนุโลมตามแบบเสื้อชาย ให้สอดชายเสื้อไว้ในขอบกระโปรง และคาดเข็มขัดทับขอบกระโปรง สำหรับผู้ที่ได้รับพระราชทานเครื่องราชอิสริยาภรณ์ ให้ประดับแพรแถบเครื่องราชอิสริยาภรณ์ที่อกเสื้อเหนือกระเป๋าบนซ้าย

3.3 **อินทรธนู** ประธานกรรมการหมู่บ้าน ให้ใช้อินทรธนูอ่อน มีแถบ 4 แถบ

แถบดังกล่าวให้ใช้สีเหลือง การติดแถบให้ติดตามขวาง ส่วนกรรมการหมู่บ้าน ให้ใช้อินทรธนูอ่อน มี 3 แถบ

3.4 **กางเกง กระโปรง** ชาย ให้ใช้กางเกงสีกากีขายาว ไม่พับปลายขา ส่วนหญิง

ให้ใช้กระโปรงสีกากียาวคลุมเข่า

3.5 **เข็มขัด** ชาย ให้ใช้เข็มขัดทำด้วยด้ายถักสีกากี หัวเข็มขัดทำด้วยโลหะสีทองเป็นรูปสี่เหลี่ยมผืนผ้าทางนอน มีรูปครุฑดุนนูนอยู่กึ่งกลางหัวเข็มขัด ส่วนหญิง อนุโลมตามแบบเข็มขัดชาย

3.6 **รองเท้า ถุงเท้า** ชาย ให้ใช้รองเท้าหุ้มส้นหรือหุ้มข้อหนัง หรือวัตถุเทียมหนัง

สีดำ ไม่มีลวดลาย ถุงเท้าสีเดียวกับรองเท้า ส่วนหญิง ให้ใช้รองเท้าหุ้มส้นหรือรัดส้นหนัง หรือวัตถุเทียมหนังสีดำแบบปิดปลายเท้า ไม่มีลวดลาย

3.7 กำหนดให้มี**เครื่องหมายโลหะสีทอง**สัญลักษณ์ “กม.” อยู่ในวงกลมดุนนูน

ติดที่คอปกเสื้อด้านหน้าทั้งสองข้าง

3.8 **ป้ายชื่อและตำแหน่ง** ให้มีป้ายชื่อพื้นสีดำ ตัวอักษรสีขาว แสดงชื่อตัว ชื่อสกุล และชื่อตำแหน่ง ประดับที่อกเสื้อเหนือกระเป๋าบนขวา

**4. เรื่อง ร่างระเบียบสำนักนายกรัฐมนตรีว่าด้วยการรักษาความปลอดภัยแห่งชาติ (ฉบับที่ ..) พ.ศ. ....**

คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรีว่าด้วยการรักษาความปลอดภัยแห่งชาติ (ฉบับที่ ..) พ.ศ. .... ตามที่สำนักงานสภาความมั่นคงแห่งชาติ (สมช.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

**สาระสำคัญของร่างระเบียบ**

1. แก้ไขความหมายของ “ที่สงวน” ในส่วนของคำว่า “ชุมทางรถไฟ” เป็น **“ชุมทางการขนส่งทางรางทุกระบบ”**

2. แก้ไขเพิ่มเติมเกี่ยวกับการปฏิบัติการรักษาความปลอดภัยทางระบบเครือข่ายคอมพิวเตอร์และเทคโนโลยีสารสนเทศ รวมทั้งแก้ไขปรับปรุงถ้อยคำเพื่อให้ผู้ที่ได้รับมอบหมาย หรือผู้เป็นคู่สัญญาซึ่งเป็นเอกชน

ที่หน่วยงานของรัฐจ้างให้ดำเนินการรักษาความปลอดภัยต้องปฏิบัติตามระเบียบฯ ด้วย

3. แก้ไขเพิ่มเติมการรักษาความปลอดภัยเกี่ยวกับบุคคลให้ครอบคลุมผู้ที่อยู่ระหว่างรอว่าจ้างและเจ้าหน้าที่ของรัฐหรือบุคคลที่ได้รับมอบหมายให้ปฏิบัติหน้าที่เกี่ยวข้องกับภารกิจที่สำคัญหรือทรัพย์สินมีค่าของแผ่นดิน และมาตรการรักษาความปลอดภัยเกี่ยวกับบุคคลที่ไม่ใช่เจ้าหน้าที่ของรัฐเข้ามาปฏิบัติหน้าที่ในหน่วยงานของรัฐ รวมทั้งแก้ไขแบบบันทึกการรักษาความลับเมื่อเข้ารับภารกิจ นอกจากนี้แก้ไขถ้อยคำเกี่ยวกับการตรวจสอบประวัติและพฤติการณ์บุคคลปฏิบัติหน้าที่เกี่ยวกับความลับของทางราชการ เป็น **“สิ่งที่เป็นความลับของทางราชการ”** เพื่อให้สอดคล้องกับการกำหนดคำนิยามคำว่า “สิ่งที่เป็นความลับของทางราชการ” ในข้อ 4 แห่งระเบียบฯ

4. แก้ไขเพิ่มเติมการรักษาความปลอดภัยเกี่ยวกับสถานที่ให้รวมถึงวัสดุครุภัณฑ์ ศูนย์ข้อมูลสารสนเทศ และระบบสาธารณูปโภค โดยให้พ้นจากการบุกรุกด้วย และให้คำนึงถึงเหตุภยันตรายที่เกิดจากปฏิกิริยาทางเคมี รวมทั้งเพิ่มเติมเกี่ยวกับการทบทวนและซ้อมแผนการรักษาความปลอดภัยเกี่ยวกับสถานที่อย่างน้อยปีละหนึ่งครั้ง และจัดให้มีอุปกรณ์เสริมมาตรการรักษาความปลอดภัยตามความเหมาะสม

5. แก้ไขถ้อยคำเกี่ยวกับมาตรการเพื่อป้องกันการละเมิด ฝ่าฝืน หรือละเลยทำให้ความลับของทางราชการรั่วไหล เป็น **“สิ่งที่เป็นความลับของทางราชการ”** และกำหนดวิธีการ และแนวทางเกี่ยวกับการแจ้งกรณีที่มีการละเมิดมาตรการรักษาความปลอดภัยทางระบบเครือข่ายคอมพิวเตอร์และเทคโนโลยีสารสนเทศ

|  |
| --- |
| **เศรษฐกิจ- สังคม** |

**5. เรื่อง รายงานผลการดำเนินการโครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศและขอขยายระยะเวลาเบิกจ่ายเงินงบประมาณ พ.ศ. 2559**

คณะรัฐมนตรีมีมติเห็นชอบและอนุมัติดังนี้

          1. เห็นชอบให้กระทรวงดิจิทัลเพื่อเศรษฐกิจและสังคม (ดศ.) ขยายระยะเวลาเบิกจ่ายเงินงบประมาณ พ.ศ. 2559 โครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศ วงเงิน 15,000 ล้านบาท ประกอบด้วย กิจกรรมที่ 1 การขยายโครงข่ายอินเทอร์เน็ตความเร็วสูงให้ครอบคลุมทั่วประเทศเพื่อสนับสนุนการพัฒนาเศรษฐกิจภายในประเทศ วงเงิน 13,000 ล้านบาท และกิจกรรมที่ 2 การเพิ่มประสิทธิภาพโครงข่ายอินเทอร์เน็ตระหว่างประเทศสู่การเป็นศูนย์กลางการแลกเปลี่ยนข้อมูลดิจิทัลของภูมิภาคอาเซียน (ASEAN Digital Hub) วงเงิน 2,000 ล้านบาท ตามความเห็นของกระทรวงการคลัง (กค.) โดยให้ ดศ. ติดตามและประเมินผลการดำเนินงานและรายงานความก้าวหน้าในการดำเนินการของโครงการดังกล่าวให้คณะรัฐมนตรีทราบเป็นระยะตามความเห็นของสำนักงานคณะกรรมการพัฒนาการเศรษฐกิจและสังคมแห่งชาติ

          2. เห็นชอบให้ ดศ. ทำความตกลงกับสำนักงบประมาณ เพื่อขออนุมัติเปลี่ยนแปลงรายการงบประมาณปี 2560 วงเงิน 2,000 ล้านบาท จากกิจกรรมที่ 1 การขยายโครงข่ายอินเทอร์เน็ตความเร็วสูงให้ครอบคลุมทั่วประเทศเพื่อสนับสนุนการพัฒนาเศรษฐกิจภายในประเทศ มาสมทบในกิจกรรมที่ 2 การเพิ่มประสิทธิภาพโครงข่ายอินเทอร์เน็ตระหว่างประเทศสู่การเป็นศูนย์กลางการแลกเปลี่ยนข้อมูลดิจิทัลของภูมิภาคอาเซียน (ASEAN Digital Hub)

          3. อนุมัติให้ ดศ. นำวงเงินเหลือจ่ายจากกิจกรรมที่ 1 การขยายโครงข่ายอินเทอร์เน็ตความเร็วสูงให้ครอบคลุมทั่วประเทศเพื่อสนับสนุนการพัฒนาเศรษฐกิจภายในประเทศจำนวน 1,638.65 ล้านบาท ไปดำเนินกิจกรรมเพื่อสนับสนุนการใช้ประโยชน์จากโครงข่ายอินเทอร์เน็ตที่สร้างขึ้นโดยให้ทำความตกลงกับสำนักงบประมาณเกี่ยวกับการโอนเปลี่ยนแปลงรายการงบประมาณรายจ่ายประจำปีงบประมาณ 2559 ที่กันไว้เหลื่อมปีต่อไป โดยให้ดำเนินการตามกฎหมาย ระเบียบ และมติคณะรัฐมนตรีที่เกี่ยวข้องอย่างเคร่งครัดตามความเห็นของสำนักงบประมาณ รวมทั้งให้ ดศ. ร่วมกับสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติและสำนักงบประมาณพิจารณาความเหมาะสมในการจัดสรรเงินเหลือจ่ายดังกล่าวไปเพื่อดำเนินการบำรุงและดูแลรักษาโครงข่ายที่สร้างขึ้น เพื่อป้องกันความซ้ำซ้อนในการใช้จ่ายงบประมาณดังกล่าวกับการใช้เงินงบประมาณจากกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคมเพื่อประโยชน์สาธารณะของสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ

          4. ให้ ดศ. ปรับปรุงรายละเอียดของกิจกรรมที่ 2 การเพิ่มประสิทธิภาพโครงข่ายอินเทอร์เน็ตระหว่างประเทศสู่การเป็นศูนย์กลางการแลกเปลี่ยนข้อมูลดิจิทัลของภูมิภาคอาเซียน (ASEAN Digital Hub) ตามความเห็นของสำนักงบประมาณและนำเสนอคณะรัฐมนตรีพิจารณาโดยเร็วต่อไป

**6. เรื่อง ขออนุมัติจัดทำโครงการพัฒนาที่อยู่อาศัย ชุดที่ 1 ปี 2559**

คณะรัฐมนตรีมีมติอนุมัติการจัดทำโครงการพัฒนาที่อยู่อาศัย ชุดที่ 1 ปี 2559 จำนวน 21 โครงการ รวม 6,129 หน่วย วงเงินลงทุนรวม 4,322.195 ล้านบาท ตามที่กระทรวงพัฒนาสังคมและความมั่นคงของมนุษย์ (พม.) เสนอ ส่วนงบประมาณที่ใช้ในการดำเนินโครงการให้เป็นไปตามความเห็นของสำนักงบประมาณ

ทั้งนี้ ให้ พม. กำกับดูแลให้การเคหะแห่งชาติดำเนินโครงการพัฒนาที่อยู่อาศัย ชุดที่ 1 ปี 2559 ให้เป็นไปตามเป้าหมายและกรอบระยะเวลาที่กำหนด โดยให้ดำเนินการให้เกิดประโยชน์และตรงกับความต้องการของกลุ่มเป้าหมายอย่างแท้จริง คำนึงถึงความคุ้มค่าในการดำเนินการและการพัฒนาที่อยู่อาศัยที่ได้มาตรฐาน รวมทั้ง

มีการประเมินผลการดำเนินการโครงการเป็นระยะเพื่อให้สามารถปรับปรุงการดำเนินโครงการให้เหมาะสมต่อไป

**สาระสำคัญของเรื่อง**

พม. รายงานว่า

1. ปัจจุบัน กคช. อยู่ระหว่างดำเนินโครงการเคหะชุมชนและบริการชุมชน ปี 2557 – 2559 โดย

ผลการดำเนินงานโครงการเคหะชุมชนและบริการชุมชน ปี 2557 – 2558 จำนวน 79 โครงการ รวม 27,161 หน่วย

2. โครงการพัฒนาที่อยู่อาศัย ชุดที่ 1 ปี 2559 อยู่ภายใต้แผนยุทธศาสตร์ การพัฒนาที่อยู่อาศัย

10 ปี (ปี 2559 – 2568) และแผนการลงทุนโครงการพัฒนาที่อยู่อาศัยของ กคช. ปี 2558 – 2560 โดยมีวัตถุประสงค์ ดังนี้

1) เพื่อตอบสนองความต้องการที่อยู่อาศัยของประชาชน ผู้มีรายได้น้อยถึงปานกลางให้มี

ที่อยู่อาศัยที่ได้มาตรฐาน พร้อมระบบสาธารณูปโภค-สาธารณูปการในสภาพแวดล้อมที่ดีและยกระดับคุณภาพชีวิตของประชาชนกลุ่มเป้าหมาย 2) เพื่อลดความเหลื่อมล้ำและสร้างความเป็นธรรมในสังคม โดยเปิดโอกาสให้ประชาชนผู้มีรายได้น้อยถึงปานกลางมีที่อยู่อาศัยเป็นของตนเอง 3) เพื่อบริหารจัดการทรัพย์สินรอการพัฒนาของโครงการบ้านเอื้ออาทรและสิ่งปลูกสร้างที่มีศักยภาพ โดยนำมาพัฒนาต่อไปได้อย่างมีประสิทธิภาพมากยิ่งขึ้น และ 4) เพื่อกระตุ้นเศรษฐกิจจากการลงทุนของภาครัฐ

ทั้งนี้ คณะกรรมการการเคหะแห่งชาติมีมติในการประชุม ครั้งที่ 8/2559 เมื่อวันที่ 27 กรกฎาคม 2559 เห็นชอบโครงการพัฒนาที่อยู่อาศัย ชุดที่ 1 ปี 2559 จำนวน 32 โครงการ รวม 10,156 หน่วยแล้ว

**7. เรื่อง การขอยกเว้นเงื่อนไขการจัดสรรอัตราว่างจากผลการเกษียณอายุของข้าราชการครูและบุคลากรทาง**

**การศึกษา**

คณะรัฐมนตรีมีมติเห็นชอบให้กระทรวงศึกษาธิการ (คณะกรรมการข้าราชการครูและบุคลากรทางการศึกษา) ได้รับการยกเว้นการปฏิบัติตามมติคณะรัฐมนตรีเมื่อวันที่ 15 ตุลาคม 2556 [(เรื่อง มาตรการบริหารและพัฒนากำลังคนภาครัฐ (พ.ศ. 2557-2561)] ในส่วนของการกำหนดเงื่อนไขในการจัดสรรอัตราว่างจากผลการเกษียณอายุของข้าราชการครูและบุคลากรทางการศึกษา ตามมาตรการบริหารจัดการอัตรากำลังปกติ เป็นกรณีพิเศษเฉพาะราย โดยให้คณะกรรมการข้าราชการครูและบุคลากรทางการศึกษาจัดสรรอัตราว่างจากผลการเกษียณอายุของข้าราชการครูเฉพาะปีงบประมาณ พ.ศ. 2558 คืนให้แก่โรงเรียนประถมศึกษาและโรงเรียนประถมศึกษาขยายโอกาสที่มีนักเรียนจำนวนน้อยกว่า 120 คน ที่ตั้งอยู่ในพื้นที่ปกติแต่ประสบปัญหาการขาดแคลนอัตรากำลังครู จำนวนรวมทั้งสิ้น 241 แห่ง โดยจัดสรรอัตรากำลังครูจำนวนทั้งสิ้น 255 อัตรา ตามมติคณะกรรมการกำหนดเป้าหมายและนโยบายกำลังคนภาครัฐครั้งที่ 1/2560 เมื่อวันที่ 30 มีนาคม 2560

**8. เรื่อง ร่างยุทธศาสตร์การป้องกันและแก้ไขปัญหาการตั้งครรภ์ในวัยรุ่น พ.ศ. 2560–2569 ตามพระราชบัญญัติการป้องกันและแก้ไขปัญหาการตั้งครรภ์ในวัยรุ่น พ.ศ. 2559**

คณะรัฐมนตรีมีมติอนุมัติหลักการร่างยุทธศาสตร์การป้องกันและแก้ไขปัญหาการตั้งครรภ์ในวัยรุ่นระดับชาติ พ.ศ. 2560-2569 ตามที่คณะกรรมการป้องกันและแก้ไขปัญหาการตั้งครรภ์ในวัยรุ่นเสนอ โดยให้คณะกรรมการป้องกันและแก้ไขปัญหาการตั้งครรภ์ในวัยรุ่นรับความเห็นของกระทรวงการท่องเที่ยวและกีฬา กระทรวงวัฒนธรรม และสำนักงานคณะกรรมการพัฒนาเศรษฐกิจและสังคมแห่งชาติไปประกอบพิจารณาดำเนิน

การต่อไป และให้สำนักเลขาธิการคณะรัฐมนตรีแจ้งเรื่องนี้ให้คณะกรรมการเตรียมการยุทธศาสตร์ชาติทราบ เพื่อใช้เป็นข้อมูลประกอบการพิจารณาดำเนินการเกี่ยวกับการเตรียมการยุทธศาสตร์ในส่วนที่เกี่ยวข้องต่อไป

**ร่างยุทธศาสตร์การป้องกันและแก้ไขปัญหาการตั้งครรภ์ในวัยรุ่น ระดับชาติ พ.ศ. 2560-2569** มีวัตถุประสงค์ ดังนี้

1. เพื่อให้วัยรุ่นมีความรู้ด้านเพศวิถีศึกษาและทักษะชีวิต สามารถงดเว้นการมีเพศสัมพันธ์ป้องกันการตั้งครรภ์และป้องกันโรคติดต่อทางเพศสัมพันธ์ได้ รวมถึงได้รับการดูแล ช่วยเหลือและคุ้มครองอย่างเป็นระบบเมื่อประสบปัญหา

2. ครอบครัวมีทัศนคติเชิงบวกและมีบทบาทในการสื่อสารเรื่องเพศกับบุตรหลานเพื่อป้องกันและแก้ไขปัญหาการตั้งครรภ์ในวัยรุ่น

3. วัยรุ่นที่ตั้งครรภ์ได้รับการปรึกษาทางเลือกสามารถตัดสินใจเกี่ยวกับการตั้งครรภ์ รวมถึงได้รับบริการที่เป็นมิตรและถูกต้องตามหลักวิชาการในการฝากครรภ์ การคลอด การดูแลสุขภาพหลังคลอด หรือการยุติการตั้งครรภ์ และการป้องกันการตั้งครรภ์ซ้ำ

4. พ่อแม่วัยรุ่นได้รับคำแนะนำและการช่วยเหลือเกี่ยวกับการดูแลเลี้ยงดูบุตร การจัดหาครอบครัวทดแทนกรณีที่ไม่สามารถเลี้ยงดูบุตรได้ และได้รับสวัสดิการทางสังคมที่เหมาะสม รวมถึงการฝึกอาชีพ และการได้

งานทำ

5. เกิดกลไกในการดำเนินงานบูรณาการทุกภาคส่วนหลัก ในการดำเนินงานทั้งในด้านการจัดการฐานข้อมูล งานวิจัย และการจัดการความรู้อย่างเป็นรูปธรรม

**ยุทธศาสตร์ ประกอบด้วย 5 ยุทธศาสตร์** ได้แก่ **ยุทธศาสตร์ที่ 1** พัฒนาระบบการศึกษาที่ส่งเสริมการเรียนรู้ด้านเพศวิถีศึกษาและทักษะชีวิตที่มีคุณภาพ และมีระบบการดูแลช่วยเหลือที่เหมาะสม **ยุทธศาสตร์ที่ 2** ส่งเสริมบทบาทครอบครัว ชุมชน และสถานประกอบกิจการในการเลี้ยงดู สร้างสัมพันธภาพและการสื่อสารด้าน

สุขภาวะทางเพศของวัยรุ่น **ยุทธศาสตร์ที่ 3** พัฒนาระบบบริการสุขภาพทางเพศและอนามัยการเจริญพันธุ์ที่มีคุณภาพและเป็นมิตร **ยุทธศาสตร์ที่ 4** พัฒนาระบบการดูแลช่วยเหลือ การคุ้มครองสิทธิอนามัยการเจริญพันธุ์ และการจัดสวัสดิการสังคมในกลุ่มวัยรุ่น **ยุทธศาสตร์ที่ 5** ส่งเสริมการบูรณาการการจัดการฐานข้อมูลงานวิจัยและการจัดการความรู้

ทั้งนี้ ร่างยุทศาสตร์การป้องกันและแก้ไขปัญหาการตั้งครรภ์ในวัยรุ่นระดับชาติ พ.ศ.2560-2569

มีความสอดคล้องกับยุทธศาสตร์ชาติ 20 ปี ด้านการพัฒนาและเสริมสร้างศักยภาพคน รวมทั้งสอดคล้องกับแผนพัฒนาเศรษฐกิจและสังคมแห่งชาติ ฉบับที่ 12 ยุทธศาสตร์ที่ 1 การเสริมสร้างและพัฒนาศักยภาพทุนมนุษย์ และแผนยุทธศาสตร์กระทรวงสาธารณสุข 20 ปี ยุทธศาสตร์ที่ 1 การส่งเสริมสุขภาพและป้องกันโรคเป็นเลิศ

**9. เรื่อง ขออนุมัติแผนแม่บทพัฒนาระบบมาตรวิทยาแห่งชาติ ฉบับที่ 3 (พ.ศ. 2560-2564)**

คณะรัฐมนตรีมีมติอนุมัติในหลักการแผนแม่บทพัฒนาระบบมาตรวิทยาแห่งชาติ ฉบับที่ 3 (พ.ศ. 2560-2564) ตามที่กระทรวงวิทยาศาสตร์และเทคโนโลยี (วท.) เสนอ และให้ วท. ดำเนินภารกิจ/กิจกรรมต่าง ๆ ตามขั้นตอนของกฎหมาย ระเบียบ และมติคณะรัฐมนตรีที่เกี่ยวข้องต่อไป โดยให้รับข้อสังเกตของสำนักงานคณะกรรมการ

พัฒนาการเศรษฐกิจและสังคมแห่งชาติไปพิจารณาดำเนินการด้วย และเมื่อกฎหมายยุทธศาสตร์ชาติมีผลใช้บังคับแล้วให้ วท. พิจารณาปรับปรุงแผนแม่บทฯ ฉบับที่ 3 ให้สอดคล้องกับกฎหมายยุทธศาสตร์ชาติแล้วเสนอคณะรัฐมนตรีทราบต่อไป

**สาระสำคัญของแผนแม่บทฯ มีวัตถุประสงค์** เพื่อใช้เป็นกรอบและทิศทางการขับเคลื่อนระบบมาตรวิทยาของประเทศ ซึ่งมีสถาบันมาตรวิทยาแห่งชาติ เป็นองค์กรหลักในการดำเนินงาน โดยมีเป้าหมายเชิงยุทธศาสตร์ที่สำคัญ ได้แก่ การผลักดันและยกระดับการใช้ประโยชน์ระบบมาตรวิทยา รวมถึงการพัฒนาระบบมาตรวิทยาให้มีความสามารถและความยืดหยุ่นเพียงพอ เพื่อรองรับการพัฒนาวิทยาศาสตร์ เทคโนโลยีและนวัตกรรม อันนำไปสู่การพัฒนาประเทศอย่างยั่งยืนต่อไป

**แผนแม่บทฯ ประกอบด้วย 5 ยุทธศาสตร์** ดังนี้

**ยุทธศาสตร์ที่ 1** พัฒนาขีดความสามารถทางการวัดเพื่อตอบสนองความจำเป็นและความต้องการของผู้ใช้ประโยชน์ โดยมุ่งเน้นการปรับปรุงความสามารถทางการวัดที่มีอยู่ และพัฒนาความสามารถทางการวัดใหม่ โดยมีความต้องการใช้ประโยชน์ของภาคส่วนต่าง ๆ ในปัจจุบันและอนาคตอันใกล้เป็นตัวตั้ง เพื่อรองรับความจำเป็นในอนาคตได้ทันเวลา

**ยุทธศาสตร์ที่ 2** บูรณาการโครงการพื้นฐานทางคุณภาพของประเทศให้เป็นระบบและมีสมรรถนะโดยมุ่งเน้นการสร้างและพัฒนากลไกการทำงานเชิงบูรณาการร่วมกับหน่วยงานภายใต้โครงสร้างพื้นฐานทางคุณภาพ เพื่อสร้างการยอมรับความสามารถทางการวัดของประเทศไทย

**ยุทธศาสตร์ที่ 3** ยกระดับความสามารถของผู้ประกอบการด้วยทักษะและเทคโนโลยีทางมาตรวิทยาโดยมุ่งเน้นการทำงานร่วมกับผู้ประกอบการ เพื่อยกระดับความสามารถทางเทคโนโลยีและนวัตกรรมของผู้ประกอบการในการเพิ่มผลิตภาพ ประสิทธิภาพการผลิตและคุณภาพของผลิตภัณฑ์ โดยทำงานใน 2 ส่วน คือ

1) พัฒนานวัตกรรมการวัด และ 2) พัฒนาหลักสูตรและกระบวนการเพื่อพัฒนาทักษะมาตรวิทยาให้แก่แรงงานและวิศวกรในสายการผลิต

**ยุทธศาสตร์ที่ 4** ขับเคลื่อนสังคมคุณภาพด้วยมาตรวิทยา โดยมุ่งเน้นการทำงานเชิงบูรณาการกับองค์กรที่มีหน้าที่และเป้าหมายในการสร้างคุณภาพ ความปลอดภัยและความเป็นธรรมให้แก่สังคม โดยการส่งมอบเครื่องมือ กระบวนการและกลไกทางมาตรวิทยาให้แก่องค์กรเหล่านั้นนำไปใช้ในภารกิจของตนได้อย่างถูกต้องและมีประสิทธิภาพ อันนำไปสู่การสร้างวัฒนธรรมคุณภาพ

**ยุทธศาสตร์ที่ 5** พัฒนาสถาบันมาตรวิทยาแห่งชาติสู่องค์กรภาครัฐที่ทันสมัยและมีประสิทธิภาพและมีความเป็นเลิศทางการวัด โดยมุ่งเน้นการพัฒนาสถาบันมาตรวิทยาแห่งชาติให้เป็นสถาบันชั้นนำของภูมิภาคเอเชียแปซิฟิก พัฒนาการบริหารจัดการภายในให้สถาบันเป็นองค์กรฐานความรู้ มีความสามารถในการปรับตัวทางเทคโนโลยีและมีธรรมาภิบาล

|  |
| --- |
| **ต่างประเทศ** |

**10. เรื่อง การเข้าร่วมโครงการ Base Erosion and Profit Shifting Project (BEPS Project) ของ OECD ในฐานะ Associate Country ภายใต้ Inclusive Framework**

คณะรัฐมนตรีมีมติเห็นชอบการเข้าร่วมโครงการ Base Erosion and Profit Shifting Project (BEPS Project) ขององค์การเพื่อความร่วมมือทางเศรษฐกิจและการพัฒนา [Organisation for Economic

Co-operation and Development (OECD)] ในฐานะประเทศสมาชิก (Associate Country) ภายใต้กรอบ

ความร่วมมือ (Inclusive Framework) ตามที่กระทรวงการคลัง (กค.) เสนอ

**สาระสำคัญของเรื่อง**

กค. รายงานว่า

1. เนื่องจากปัจจุบันมีรายงานว่า ประเทศต่าง ๆ ทั่วโลก ทั้งประเทศที่พัฒนาแล้วและประเทศที่กำลังพัฒนาต้องสูญเสียรายได้ภาษีจากการหลบเลี่ยงภาษีระหว่างประเทศปีละหลายล้านล้านบาท รัฐบาลของกลุ่มประเทศ G20 จึงได้ริเริ่ม BEPS Project ในปี 2556 เพื่อจัดทำปฏิบัติการเพื่อป้องกันการกัดกร่อนฐานภาษีและโอนกำไรไปยังประเทศที่มีอัตราภาษีต่ำ (BEPS) รวม 15 ปฏิบัติการ รวมทั้งได้จัดทำและเผยแพร่รายงานข้อเสนอแนะของปฏิบัติการเพื่อป้องกัน BEPS ในปี 2558 ครอบคลุมตั้งแต่มาตรการป้องกันการหลบเลี่ยงภาษี มาตรการเพื่อเสริมสร้างความโปร่งใสและความร่วมมือระหว่างประเทศ รวมถึงการจัดทำความตกลงแบบพหุภาคีเพื่อให้สามารถแก้ไขอนุสัญญาเพื่อการเว้นการเก็บภาษีซ้อน (อนุสัญญาภาษีซ้อน) โดยไม่ต้องดำเนินการแก้ไขอนุสัญญาภาษีซ้อนเป็นรายฉบับ นอกจากนี้ OECD ยังได้จัดตั้งกรอบความร่วมมือเพื่อให้เป็นกลไกให้ประเทศที่เข้าร่วมเป็นสมาชิกภายใต้กรอบความร่วมมือ มีส่วนร่วมกำหนดทิศทางและวิธีการในการนำข้อเสนอแนะภายใต้ BEPS Project มาประยุกต์ใช้อย่างเสมอภาคและเท่าเทียม

2. ปัจจุบันกรอบความร่วมมือ มีสมาชิก 94 เขตเศรษฐกิจและมีเขตเศรษฐกิจในอาเซียนที่เข้าร่วม ได้แก่ สิงคโปร์ บรูไนดารุสซาลาม และอินโดนีเซีย นอกจากนี้ ยังมีเขตเศรษฐกิจอื่น ๆ ในเอเชียที่เป็นคู่ค้าที่สำคัญกับประเทศไทยที่เข้าร่วม ได้แก่ จีน อินเดีย ญี่ปุ่น สาธารณรัฐเกาหลี มาเก๊า และฮ่องกงในส่วนของไทยนั้น OECD ได้มีหนังสือเชิญประเทศไทยเข้าร่วมโครงการ BEPS Project ของ OECD ในฐานะประเทศสมาชิกเมื่อเดือนมีนาคม 2559 โดยโครงการฯ ดังกล่าวมีวัตถุประสงค์เพื่อเป็นกลไกในการให้ประเทศสมาชิกภายใต้กรอบความร่วมมือเข้าร่วมในการกำหนดทิศทางและวิธีการในการนำข้อเสนอแนะภายใต้ BEPS Project มาประยุกต์ใช้

**ประโยชน์ที่คาดว่าจะได้รับ** 1) ช่วยยกระดับบทบาทของไทยในเวทีระดับนานาชาติ จากเดิมไทยจะเป็นผู้ปฏิบัติตามมาตรฐานที่ OECD กำหนด เป็นประเทศผู้เข้าร่วมกับ OECD ที่มีสิทธิเทียบเท่ากับประเทศพัฒนาแล้วในกลุ่ม G20 และ OECD ในการกำหนดมาตรฐานในส่วนที่เกี่ยวข้องกับแนวทางการป้องกันการเกิด BEPS อย่าง

เสมอภาค 2) เป็นการส่งเสริมให้ไทยมีมาตรการเพื่อป้องกันการหลบเลี่ยงภาษีของบริษัทข้ามชาติโดยการแลกเปลี่ยนข้อมูล Country-by- Country Report ซึ่งเป็นข้อมูลของบริษัทข้ามชาติเกี่ยวกับการแบ่งเงินได้ กิจกรรมทางเศรษฐกิจ และภาษีที่จ่ายไปในแต่ละประเทศที่บริษัทในเครือตั้งอยู่ ทำให้สามารถวิเคราะห์ความเสี่ยงในการวางแผนเพื่อหลบเลี่ยงภาษีในเบื้องต้นของกลุ่มบริษัทข้ามชาติดังกล่าว

**11. เรื่อง ขอความเห็นชอบร่างแถลงการณ์รัฐมนตรีการค้าเอเปคประจำปี 2560**

คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

1. เห็นชอบในหลักการต่อร่างแถลงการณ์รัฐมนตรีการค้าเอเปคประจำปี 2560

2. หากมีการปรับปรุงแก้ไขเอกสารดังกล่าวที่ไม่ใช่สาระสำคัญหรือไม่ขัดต่อผลประโยชน์ของไทยให้ พณ. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

3. อนุมัติให้รัฐมนตรีว่าการกระทรวงพาณิชย์หรือผู้ที่ได้รับมอบหมายเข้าร่วมรับรองร่างแถลงการณ์รัฐมนตรีการค้าเอเปคประจำปี 2560

**ร่างแถลงการณ์รัฐมนตรีการค้าเอเปค** มีสาระสำคัญเกี่ยวกับความร่วมมือเพื่อสนับสนุนระบบการค้าพหุภาคีและส่งเสริมการค้าและการลงทุนในภูมิภาคโดยมีประเด็นสำคัญ เช่น การดำเนินการตามเป้าหมาย

โบเกอร์ การรวมกลุ่มทางเศรษฐกิจในภูมิภาคในการจัดทำเขตการค้าเสรีเอเชีย-แปซิฟิก (Free Trade Area of the Asia-Pacific : FTAAP) การอำนวยความสะดวกทางการค้า การส่งเสริมพาณิชย์อิเล็กทรอนิกส์ (E-commerce) เศรษฐกิจอินเทอร์เน็ตและการค้าดิจิทัล แผนการดำเนินงานเพื่อสร้างควาเชื่อมโยงห่วงโซ่อุปทาน การส่งเสริมการเจริญเติบโตอย่างยั่งยืน มีนวัตกรรม และทั่วถึง การพัฒนาความสามารถในการแข่งขันของวิสาหกิจขนาดกลาง

ขนาดย่อม และรายย่อย การส่งเสริมความมั่นคงทางอาหาร และความร่วมมือทางเศรษฐกิจและวิชาการ

**12. เรื่อง การต่ออายุความตกลงก่อตั้งศูนย์อาเซียน – ญี่ปุ่น (ASEAN – JAPAN CENTER : AJC)**

คณะรัฐมนตรีมีมติให้ความเห็นชอบการต่ออายุความตกลงก่อตั้งศูนย์อาเซียน – ญี่ปุ่น (The Agreement Establishing the ASEAN Promotion Center on Trade , Investment and Tourism) ออกไปอีก 5 ปี (25 พฤษภาคม 2560 - 24 พฤษภาคม 2565) ตามที่กระทรวงพาณิชย์ (พณ.) เสนอ

**สาระสำคัญของเรื่อง**

พณ. รายงานว่า

1. ศูนย์อาเซียน – ญี่ปุ่น เป็นองค์กรความร่วมมือระหว่างประเทศ จัดตั้งขึ้นภายใต้ความตกลง “The Agreement Establishing the ASEAN Promotion Center on Trade, Investment and Tourism” เมื่อเดือนพฤษภาคม พ.ศ. 2524 ประเทศสมาชิกประกอบด้วย ประเทศอาเซียน 10 ประเทศ และญี่ปุ่น โดยมีวัตถุประสงค์เพื่อส่งเสริมการค้า การลงทุน การท่องเที่ยว และการแลกเปลี่ยนระดับบุคคล ระหว่างประเทศอาเซียนและญี่ปุ่น โดยที่ผ่านมาความตกลงดังกล่าวจะมีการต่ออายุทุก 5 ปี

2. ศูนย์อาเซียน – ญี่ปุ่น ให้ความสำคัญกับการดำเนินโครงการเพื่อพัฒนาศักยภาพและความสามารถในการแข่งขันของประเทศอาเซียน และการสนับสนุนข้อมูลของประเทศอาเซียนในญี่ปุ่น โดยประเทศไทยเข้าร่วมโครงการ/กิจกรรมความร่วมมือภายใต้ศูนย์อาเซียน – ญี่ปุ่น ต่อเนื่องเป็นประจำทุกปี อาทิ การเข้าร่วมงานแสดงสินค้า Tokyo Game Shows ต่อเนื่องมาเป็นระยะเวลา 4 ปี ตั้งแต่ปี 2556 - 2559 การเข้าร่วมสัมมนาเชิงวิชาการเพื่อการพัฒนาด้านการค้า การลงทุน การท่องเที่ยว และการแลกเปลี่ยนบุคลากรระหว่างกัน

3. ความตกลงก่อตั้งศูนย์อาเซียน – ญี่ปุ่น มีการต่ออายุทุก 5 ปี ครั้งล่าสุดเมื่อปี 2555 และกำลังจะหมดอายุในวันที่ 24 พฤษภาคม 2560 โดยตามความตกลงการก่อตั้งศูนย์อาเซียน – ญี่ปุ่น ข้อ 24 ระบุว่าการขยายอายุความตกลงฯ จะสามารถดำเนินการได้ โดยการตัดสินใจร่วมกันของคณะมนตรีของศูนย์อาเซียน – ญี่ปุ่นอย่างเป็นเอกฉันท์ ซึ่งในการประชุมคณะมนตรีของศูนย์ ฯ ประจำปี 2560 เมื่อวันที่ 23 มีนาคม 2560 คณะมนตรีของทุกประเทศมีความเห็นเป็นเอกฉันท์ว่าควรมีการต่ออายุความตกลงฯ ออกไปอีก 5 ปี

**13. เรื่อง การจัดตั้งศูนย์ระดับภูมิภาคว่าด้วยปรัชญาของเศรษฐกิจพอเพียงเพื่อความยั่งยืนของซีมีโอที่ประเทศไทย**

คณะรัฐมนตรีมีมติเห็นชอบในหลักการการจัดตั้งศูนย์ระดับภูมิภาคว่าด้วยปรัชญาของเศรษฐกิจพอเพียงเพื่อความยั่งยืนขององค์การรัฐมนตรีศึกษาแห่งเอเชียตะวันออกเฉียงใต้ ตามที่กระทรวงศึกษาธิการ (ศธ.) เสนอ

ทั้งนี้ ศูนย์ที่จัดตั้งขึ้นควรมีขนาดกะทัดรัด เน้นบทบาทการเป็นศูนย์รวบรวมข้อมูล องค์ความรู้ การส่งเสริม ประสานและบูรณาการการดำเนินงานร่วมกับหน่วยงานเจ้าภาพหรือหน่วยงานอื่นที่เกี่ยวข้องที่มีอยู่ในปัจจุบัน เพื่อมิให้เกิดความซ้ำซ้อนของภารกิจและการใช้จ่ายงบประมาณในอนาคต

**สาระสำคัญของการจัดตั้งศูนย์ระดับภูมิภาคว่าด้วยปรัชญาของเศรษฐกิจพอเพียงเพื่อความยั่งยืนของซีมีโอ มีวัตถุประสงค์** 1. เพื่อเป็นศูนย์ระดับภูมิภาคที่เป็นเลิศด้านปรัชญาเศรษฐกิจพอเพียง 2. เพื่อเป็นศูนย์ที่เป็นคลังความรู้และศูนย์กลางด้านข้อมูลในเรื่องปรัชญาเศรษฐกิจพอเพียง 3. เพื่อเป็นศูนย์ให้คำปรึกษาว่าด้วยเรื่องปรัชญาของเศรษฐกิจพอเพียง 4. เพื่อเป็นศูนย์กลางการศึกษาวิจัย แลกเปลี่ยนเรียนรู้ เพื่อให้เกิดการบูรณาการและการประยุกต์ใช้เกิดประโยชน์ในบริบทของประเทศในภูมิภาค 5. เพื่อเป็นศูนย์ประสานและดำเนินการพัฒนาทรัพยากรมนุษย์ด้านการพัฒนาที่ยั่งยืน 6. เพื่อเป็นศูนย์ส่งเสริมและพัฒนาเครือข่ายความร่วมมือระดับภูมิภาค และต่อยอดขยายผลสู่ระดับสากล

**บทบาทหน้าที่ของศูนย์**

1. พัฒนาบุคลากรของภูมิภาคด้านวิธีคิดและแนวปฏิบัติเพื่อส่งเสริมการดำรงชีวิตอย่างพอเพียง

ที่เหมาะสมกับบริบทของตน

2. ส่งเสริมให้มีการพัฒนาด้านวิชาการและความรู้ความสามารถที่จะนำไปใช้ประโยชน์ในการ

พัฒนาประเทศสมาชิก

3. ขับเคลื่อนนโยบายความร่วมมือด้านการศึกษาในแต่ละด้านของภูมิภาคให้เป็นรูปธรรมยิ่งขึ้น

4. เสริมสร้างเครือข่ายความร่วมมือที่แน่นแฟ้นระหว่างภูมิภาค

**14. เรื่อง การลงนามบันทึกความเข้าใจระหว่างกรมสอบสวนคดีพิเศษ กระทรวงยุติธรรม กับสำนักงานตรวจ**

**คนเข้าเมืองและศุลกากร กระทรวงความมั่นคงแห่งมาตุภูมิสหรัฐอเมริกา (ร่างบันทึกความเข้าใจว่าด้วยความร่วมมือในการต่อต้านอาชญากรรมข้ามชาติ)**

คณะรัฐมนตรีมีมติอนุมัติตามที่กระทรวงยุติธรรม (ยธ.) เสนอ ดังนี้

1. อนุมัติร่างบันทึกความเข้าใจว่าด้วยความร่วมมือในการต่อต้านอาชญากรรมข้ามชาติระหว่าง

สำนักงานตรวจคนเข้าเมืองและศุลกากร กระทรวงความมั่นคงแห่งมาตุภูมิสหรัฐอเมริกา (สำนักงานตรวจคนเข้าเมืองและศุลกากรฯ) กับกรมสอบสวนคดีพิเศษ (Department of Special Investigation : DSI)

2. อนุมัติให้อธิบดี DSI เป็นผู้ลงนามในบันทึกความเข้าใจฯ รวมทั้งอนุมัติให้ ยธ. โดย DSI หารือ

ร่วมกับกรมสนธิสัญญาและกฎหมาย กระทรวงการต่างประเทศ (กต.) พิจารณาปรับแก้ไขบันทึกความเข้าใจฯ

ในส่วนที่ไม่ใช่สาระสำคัญ หากมีความจำเป็นต้องมีการแก้ไขในภายภาคหน้า โดยไม่ต้องนำเสนอคณะรัฐมนตรีพิจารณาให้ความเห็นชอบอีกครั้ง

**สาระสำคัญของร่างบันทึกความเข้าใจว่าด้วยความร่วมมือในการต่อต้านอาชญากรรมข้ามชาติ** มีจุดประสงค์ เพื่อจัดการกับปัญหาอาชญากรรมต่าง ๆ ที่สำคัญเร่งด่วน รวมทั้งเพื่อเป็นโอกาสที่จะได้แลกเปลี่ยนข้อมูลกันตามที่เห็นสมควร โดยมีขอบเขตดังนี้

1. ข้อมูล/ความช่วยเหลือ/ความร่วมมือใด ๆ ที่ได้รับมาภายใต้บันทึกความเข้าใจฉบับนี้

จะต้อง (1) เป็นไปตามอำนาจของกฎหมายภายในประเทศ (2) ไม่ถูกตีความในลักษณะที่จะเป็นการจำกัดการช่วยเหลือและความร่วมมือที่มีอยู่แล้ว (3) จำกัดเฉพาะเรื่องต่าง ๆ ที่อยู่ในขอบเขตและการควบคุมของผู้เข้าร่วม แต่ละฝ่ายเท่านั้น และ (4) เป็นการระบุของผู้เข้าร่วมทั้งสองฝ่ายโดยการปรึกษาร่วมกัน

2. บันทึกความเข้าใจฉบับนี้ไม่ใช่ข้อตกลงระหว่างประเทศและไม่ได้ก่อให้เกิดสิทธิต่าง ๆ หรือ

พันธกรณีต่าง ๆ ภายใต้กฎหมายระหว่างประเทศแต่อย่างใด

**15. เรื่อง การบริจาคข้าวให้รัฐบาลสาธารณรัฐโมซัมบิก**

คณะรัฐมนตรีมีมติเห็นชอบและรับทราบตามที่กระทรวงการต่างประเทศ (กต.) เสนอ ดังนี้

1. เห็นชอบการบริจาคข้าวสารในสต็อกของรัฐบาลชนิดข้าวขาว 5% ปีการผลิต 2556/57 ปริมาณ 1,000 ตัน บรรจุลงถุงขนาด 5 กิโลกรัม ให้รัฐบาลสาธารณรัฐโมซัมบิก บนพื้นฐานการให้ความช่วยเหลือเพื่อมนุษยธรรม [ตามมติคณะกรรมการนโยบายและบริหารจัดการข้าว (นบข.)] โดยรัฐบาลโมซัมบิกจะจัดส่งเรือขนสินค้ามารับข้าวที่ท่าเรือ ณ ประเทศไทย

2. รับทราบการชำระค่าใช้จ่ายในการดำเนินการปรับปรุงคุณภาพข้าวให้เหมาะสมสำหรับการบริจาค การบรรจุลงถุง และการส่งมอบลงเรือที่รัฐบาลโมซัมบิกจะส่งมารับมอบ โดยชำระเป็นข้าวสารในสต็อกของรัฐบาล (ตามมติ นบข.)

3. มอบหมายให้กระทรวงพานิชย์ (พณ.) รับผิดชอบการดำเนินการจัดส่งข้าวให้แก่ฝ่ายโมซัมบิก

โดยประสานงานรายละเอียดการดำเนินการดังกล่าวกับ กต.

4. มอบหมายให้ กต. ประสานงานกับฝ่ายโมซัมบิกเกี่ยวกับรายละเอียดในการจัดส่ง เช่น กำหนดเวลาในการส่งมอบ ประเภทของเรือที่จะมารับมอบ รูปแบบของการส่งมอบ (แบบตู้คอนเทนเนอร์หรือแบบเรือใหญ่) และพิธีการส่งมอบข้าวต่อไป

5. ให้ พณ. และหน่วยงานที่เกี่ยวข้อง รับความเห็นของสำนักงบประมาณไปพิจารณาดำเนินการต่อไปด้วย

**สาระสำคัญของ** การให้คววามช่วยเหลือแก่สาธารณรัฐโมซัมบิกในช่วงเวลาที่ยากลำบากและอย่างทันท่วงที นอกจากจะเป็นการช่วยกระชับความสัมพันธ์ทวิภาคีไทย – โมซัมบิก ให้แนบแน่นใกล้ชิดยิ่งขึ้นแล้ว ยังจะเอื้อต่อผลประโยชน์ของไทยในสาธารณรัฐโมซัมบิกในระยะยาว โดยเฉพาะอย่างยิ่งการที่ประเทศไทยมีมูลค่าการลงทุนในสาธารณรัฐโมซัมบิกสูงที่สุดในภูมิภาคแอฟริกาและปัจจุบันโมซัมบิกเป็นแหล่งวัตถุดิบอัญมณีที่สำคัญในลำดับต้น สำหรับอุตสาหกรรมอัญมณีและเครื่องประดับของไทย นอกจากนี้ รัฐบาลไทยยังได้เปิดสถานเอกอัครราชทูต

ณ กรุงมาปูโต เมือเดือนมิถุนายน 2559 ที่ผ่านมา ซึ่งแสดงให้เห็นถึงศักยภาพและความสำคัญของสาธารณรัฐโมซัมบิก

สำหรับการบริจาคข้าวในครั้งนี้ไม่มีผลกระทบต่อการส่งออกข้าวของภาคเอกชนไทยไปยังสาธารณรัฐโมซัมบิก เนื่องจากปริมาณข้าวที่จะบริจาคมีจำนวนน้อยเมื่อเทียบกับปริมาณข้าวที่สาธารณรัฐโมซัมบิกนำเข้าจากไทย

**16. เรื่อง ขอความเห็นชอบให้รัฐบาลไทยเป็นเจ้าภาพในการจัดกิจกรรมร่วมกับทบวงการพลังงานปรมาณูระหว่างประเทศ**

คณะรัฐมนตรีมีมติเห็นชอบให้รัฐบาลไทยเป็นเจ้าภาพจัดกิจกรรมร่วมกับทบวงการพลังงาน ปรมาณูระหว่างประเทศ (International Atomic Energy Agency : IAEA) จำนวน 4 รายการ ตามที่ กระทรวงวิทยาศาสตร์และเทคโนโลยี (วท.) เสนอ เพื่อแจ้งให้คณะผู้แทนถาวรไทยประจำกรุงเวียนนา สาธารณรัฐออสเตรียทราบและแจ้ง IAEA ตามแนวทางปฏิบัติต่อไป ทั้งนี้ หากมีความจำเป็นต้องเปลี่ยนแปลงรายละเอียดในส่วนของวัน เวลา หรือสถานที่จัดกิจกรรมซึ่งจะเป็นประโยชน์ต่อประเทศไทย และไม่กระทบเนื้อหาสารัตถะสำคัญ ให้ วท. หารือร่วมกับกระทรวงการต่างประเทศ (กต.) เพื่อพิจารณาดำเนินการในเรื่องนั้น ๆ โดยไม่ต้องนำเสนอคณะรัฐมนตรีเพื่อพิจารณาอีกครั้ง

**สาระสำคัญของเรื่อง**

วท. รายงานว่า

การจัดกิจกรรม 4 รายการ ได้แก่ 1. การฝึกอบรมเรื่อง วิธีการและกลไกสำหรับการคัดกรองการเพิ่มความต้านทานต่อสภาพเครียดของสิ่งไม่มีชีวิตจากปัจจัยกายภาพด้วยการใช้การปรับปรุงพันธุ์พืชโดยการเหนี่ยวนำให้กลายพันธุ์การใช้เครื่องหมายโมเลกุล 2. การฝึกอบรม เรื่อง การบำบัดด้วยรังสีรักษาโดยใช้เทคนิคการฉายรังสีแบบปรับความเข้มสำหรับมะเร็งปอดและมะเร็งกระเพาะอาหาร 3. การประชุม Annual Meeting of the Tropical Group on Radioactive Waste Management (รายการสิ่งอำนวยความสะดวกและทรัพยากรที่รัฐบาลไทยจะให้โดยไม่คิดค่าใช่จ่าย) 4. การฝึกอบรม Regional Workshop on the joint Convention on the Safety of Spent Fuel Management and on the Safety Radioactive Waste Management (รายการสิ่งอำนวยความสะดวกและทรัพยากรที่รัฐบาลไทยจะให้โดยไม่คิดค่าใช้จ่าย) ซึ่งทั้ง 4 รายการนี้จะเป็นประโยชน์กับนักวิชาการและหน่วยงานของไทยในการเรียนรู้และแลกเปลี่ยนประสบการณ์การใช้ประโยชน์จากพลังงานนิวเคลียร์และรังสีในทางสันติ รวมทั้งเป็นการส่งเสริมบทบาทของไทยในกรอบความร่วมมือด้านวิทยาศาสตร์และเทคโนโลยีระดับนานาชาติอีกด้วย

ทั้งนี้ การตกลงเป็นเจ้าภาพจัดกิจกรรมนั้น IAEA กำหนดให้รัฐบาลไทยต้องให้เอกสิทธิ์และความ

คุ้มกันแก่ทรัพย์สินและเจ้าหน้าที่ของ IAEA ผู้เข้าร่วมฝึกอบรมและครอบครัว (members of the immediate families of such persons) ตามความตกลงว่าด้วยเอกสิทธิ์และความคุ้มกันของ IAEA ซึ่งไทยเข้าเป็นภาคีเมื่อปี พ.ศ. 2505 และในการเป็นเจ้าภาพจัดกิจกรรมร่วมกับ IAEA ครั้งนี้ ให้เอกสิทธิ์และความคุ้มกันเพื่อเป็นการอำนวยความสะดวกตามพระราชบัญญัติคุ้มครองการดำเนินงานของทบวงการพลังงานปรมาณูระหว่างประเทศในประเทศไทย พ.ศ. 2505 รับรองให้กระทำได้

**17. เรื่อง การส่งมอบศาลาไทยที่กรมส่งเสริมการเกษตรจัดสร้างในโครงการร่วมงาน International Horticultural Exposition : EXPO 2016 ณ สาธารณรัฐตุรกี ให้แก่รัฐบาลสาธารณรัฐตุรกี**

          คณะรัฐมนตรีมีมติอนุมัติให้กระทรวงเกษตรและสหกรณ์ (กรมส่งเสริมการเกษตร) ส่งมอบศาลาไทย 1 หลัง ที่กรมส่งเสริมการเกษตรจัดสร้างในโครงการร่วมงาน International Horticultural Exposition : EXPO 2016 ณ สาธารณรัฐตุรกี ให้แก่รัฐบาลสาธารณรัฐตุรกี ตามมติที่ประชุมคณะกรรมการพิจารณาการขาย การแลกเปลี่ยน การให้ การจำหน่าย จ่ายโอนหรือจัดหาประโยชน์เกี่ยวกับอสังหาริมทรัพย์ของรัฐบาลไทยในต่างประเทศเมื่อวันที่ 17 กุมภาพันธ์ 2560

**18. เรื่อง ขออนุมัติการจัดทำและการลงนามในบันทึกความเข้าใจระหว่างสำนักงานสภาความมั่นคงแห่งชาติแห่งราชอาณาจักรไทยและสำนักงานสภาความมั่นคงแห่งสหพันธรัฐรัสเซีย**

คณะรัฐมนตรีมีมติอนุมัติตามที่สำนักงานสภาความมั่นคงแห่งชาติ (สมช.) เสนอ ดังนี้

1. อนุมัติการจัดทำบันทึกความเข้าใจระหว่าง สมช. แห่งราชอาณาจักรไทย และ สมช. แห่งสหพันธรัฐรัสเซีย

2. อนุมัติให้เลขาธิการสภาความมั่นคงแห่งชาติเป็นผู้แทนรัฐบาลไทยลงนามในบันทึกความเข้าใจฯ

3. หากมีความจำเป็นที่จะต้องเปลี่ยนแปลงรายละเอียดของร่างบันทึกความเข้าใจฯ โดยไม่มีผลกระทบต่อสาระสำคัญ ให้ สมช. พิจารณาดำเนินการได้ตามความเหมาะสม

**ร่างบันทึกความเข้าใจฯ** มีวัตถุประสงค์เพื่อใช้เป็นกรอบการทำงานของคู่ภาคี ในการปรึกษาหารือและแลกเปลี่ยนความคิดเห็นในประเด็นที่เป็นผลประโยชน์ร่วมกันเกี่ยวกับความมั่นคงระดับชาติ ความมั่นคงระดับภูมิภาค และความมั่นคงระหว่างประเทศ

**19. เรื่อง การรับรองเอกสารผลลัพธ์การประชุม Global Platform for Disaster Risk Reduction ครั้งที่ 5**

                   คณะรัฐมนตรีมีมติเห็นชอบให้รัฐมนตรีว่าการกระทรวงมหาดไทยรับรองเอกสารผลลัพธ์ในการประชุมระดับโลกว่าด้วยการลดความเสี่ยงจากภัยพิบัติ (Global Platform for Disaster Risk Reduction) ครั้งที่ 5 ตามที่กระทรวงมหาดไทย (มท.) เสนอ ประกอบด้วย

                   1. Chair’s Summary : บทสรุปประธาน ซึ่งประเทศเจ้าภาพและสำนักยุทธศาสตร์นานาชาติเพื่อการลดความเสี่ยงจากภัยพิบัติ (UNISDR) จะรวบรวมและจัดทำระหว่างการประชุม

                   2. High-level Communiqué : แถลงการณ์ของระดับนโยบาย ซึ่งในการประชุมครั้งนี้จะมีการรับรองระหว่างการประชุมระดับผู้นำว่าด้วยการลดความเสี่ยงจากภัยพิบัติ (Leader’s Forum for Disaster Risk Reduction) เรียกว่า“แถลงการณ์แคนคูน” (The Cancun Communiquè)

**สาระสำคัญของเรื่อง**

                   มท. รายงานว่า

                   1. การประชุม Global Platform for Disaster Risk Reduction ครั้งที่ 5 เป็นการประชุมระดับโลกที่เป็นกลไลหลักในการเสนอแนะแนวนโยบายและความร่วมมือด้านการลดความเสี่ยงจากภัยพิบัติมีวัตถุประสงค์เพื่อติดตามความคืบหน้าและกำหนดมาตรการขับเคลื่อนการอนุวัติกรอบการดำเนินงานเซนไดเพื่อการลดความเสี่ยงจากภัยพิบัติ ค.ศ. 2015 – 2030 อันเป็นเอกสารผลลัพธ์การประชุมผู้นำว่าด้วยการลดความเสี่ยงจากภัยพิบัติ ครั้งที่ 3 ณ เมืองเซนได ประเทศญี่ปุ่น ที่นายกรัฐมนตรีได้เข้าร่วมประชุมเมื่อปี พ.ศ. 2558 ทั้งนี้ ผู้เข้าร่วมการประชุมจะประกอบด้วยผู้แทนระดับสูงของรัฐบาลประเทศสมาชิกสหประชาชาติ 193 ประเทศ องค์กรระหว่างประเทศและผู้มีส่วนได้ส่วนเสีย

                   2. ภารกิจของรัฐมนตรีว่าการกระทรวงมหาดไทยในการประชุม ได้แก่ การเข้าร่วมเป็นเกียรติในพิธีเปิดการเข้าร่วมการประชุมระดับผู้นำว่าด้วยการลดความเสี่ยงจากภัยพิบัติ (Leader’s Forum for Disaster Risk Reduction) การกล่าวถ้อยแถลงในนามของรัฐบาลไทย (Official Statement) และการเข้าร่วมประชุมแบบโต๊ะกลมว่าด้วยการลดความเสี่ยงจากภัยพิบัติ (Roundtable discussion) ทั้งนี้ เอกสารผลลัพธ์จากการประชุมประกอบด้วย

                             2.1 Chair’s Summary : บทสรุปประธาน ซึ่งประเทศเจ้าภาพและสำนักยุทธศาสตร์นานาชาติเพื่อการลดความเสี่ยงจากภัยพิบัติ (UNISDR) จะรวบรวมและจัดทำระหว่างการประชุม

                             2.2 High-level Communiqué : แถลงการณ์ของระดับนโยบาย ซึ่งในการประชุมครั้งนี้จะมีการรับรองระหว่างการประชุมระดับผู้นำว่าด้วยการลดความเสี่ยงจากภัยพิบัติ (Leader’s Forum for Disaster Risk Reduction) เรียกว่า “แถลงการณ์แคนคูน” (The Cancun Communiquè)

                   3. แถลงการณ์ร่วมแคนคูนและบทสรุปของประธานดังกล่าวเป็นการแสดงเจตนารมณ์และความมุ่งมั่นร่วมกันในการปฏิบัติงานเพื่อลดความสูญเสียทางเศรษฐกิจ และร่วมกันพัฒนาโครงสร้างพื้นฐานและที่อยู่อาศัยที่ปลอดภัยจากภัยพิบัติของผู้นำระดับนโยบายที่เข้าร่วมการประชุมผู้นำเพื่อลดความเสี่ยงจากภัยพิบัติ หรือ Global Platform for Disaster Risk Reduction ครั้งที่ 5

**20. เรื่อง ขออนุมัติร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยติมอร์-เลสเตว่าด้วยการยกเว้นการตรวจลงตราสำหรับผู้ถือหนังสือเดินทางทูตและหนังสือเดินทางราชการ**

                   คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

                   1. เห็นชอบร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยติมอร์-เลสเตว่าด้วยการยกเว้นการตรวจลงตราสำหรับผู้ถือหนังสือเดินทางทูตและหนังสือเดินทางราชการ

                   2. อนุมัติให้รัฐมนตรีว่าการกระทรวงการต่างประเทศหรือผู้ที่ได้รับมอบหมายเป็นผู้ลงนามใน ร่างความตกลงดังกล่าว

                   3. หากมีความจำเป็นต้องแก้ไขปรับปรุงร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยติมอร์-เลสเตว่าด้วยการยกเว้นการตรวจลงตราสำหรับผู้ถือหนังสือเดินทางทูตและหนังสือเดินทางราชการ โดยไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้ กต. ดำเนินการได้ โดยนำเสนอคณะรัฐมนตรีทราบภายหลัง พร้องทั้งชี้แจงเหตุผลและประโยชน์ที่ได้รับจากการปรับเปลี่ยนดังกล่าว

**ร่างความตกลงฯ มีสาระสำคัญสรุปได้** ดังนี้

                   1. อนุญาตให้ผู้ถือหนังสือเดินทางทูตและหนังสือเดินทางราชการของราชอาณาจักรไทยและสาธารณรัฐประชาธิปไตยติมอร์-เลสเต ไม่ต้องรับการตรวจลงตราเพื่อเดินเข้า – ออก เดินทางผ่าน และพำนักในดินแดนของอีกฝ่ายหนึ่งเป็นระยะไม่เกิน 30 วัน นับจากวันที่เดินทางเข้า โดยบุคคลดังกล่าวจะต้องไม่แสวงหาการจ้างงานใด ๆ ไม่ว่าจะเป็นการจ้างงานตนเอง หรือธุรกิจส่วนตัวอื่นใดในดินแดนของอีกฝ่ายหนึ่ง

                   2. ผู้ถือหนังสือเดินทางทูตและหนังสือเดินทางราชการของราชอาณาจักรไทยและสาธารณรัฐประชาธิปไตยติมอร์-เลสเต ซึ่งได้รับแต่งตั้งเป็นบุคคลในคณะผู้แทนทางการทูตหรือการกงสุลหรือผู้แทนในองค์การระหว่างประเทศที่ตั้งอยู่ในดินแดนของอีกฝ่ายหนึ่ง รวมถึงครอบครัวของบุคคลดังกล่าวที่ถือหนังสือเดินทางทูตหรือหนังสือเดินทางราชการจะได้รับอนุญาตให้เดินทางเข้า พำนัก เดินทางผ่าน รวมถึงเดินทางออกจากดินแดนของ อีกฝ่ายหนึ่งโดยไม่ต้องขอรับการตรวจลงตราเป็นระยะไม่เกิน 30 วัน และสามารถได้รับการขยายไปจนสิ้นสุดวาระการปฏิบัติหน้าที่ของบุคคลเหล่านั้นเมื่อมีคำร้องขอจากสถานเอกอัครราชทูตของอีกฝ่ายหนึ่ง

                   3. ราชอาณาจักรไทยและสาธารณรัฐประชาธิปไตยติมอร์-เลสเตสงวนสิทธิในการปฏิเสธการ เข้าเมืองหรือยกเลิกการพำนักของบุคลลที่ได้รับยกเว้นการตรวจลงตราภายใต้ความตกลงฉบับนี้ บนพื้นฐานของความสงบเรียบร้อยและความมั่นคงของชาติการสาธารณสุข หรือการเป็นบุคคลไม่พึงปราถนา ทั้งนี้ การระงับการใช้ ความตกลงฉบับนี้ทั้งหมดหรือเฉพาะส่วน จะต้องแจ้งให้อีกฝ่ายหนึ่งทราบเป็นลายลักษณ์หรือโดยผ่านช่องทางการทูตเป็นระยะเวลาล่วงหน้าอย่างน้อย 30 วัน

                   4. ความตกลงฉบับนี้อาจมีการแก้ไข ทบทวนและปรับเพิ่มโดยความยินยอมร่วมกันเป็นลายลักษณ์อักษรจากทั้งสองฝ่ายเมื่อใดก็ได้หากเห็นว่ามีความจำเป็น

                   5. ความตกลงฉบับนี้จะมีผลใช้บังคับ 30 วัน จากวันที่ราชอาณาจักรไทยและสาธารณรัฐประชาธิปไตยติมอร์-เลสเต ได้รับการแจ้งเป็นลายลักษณ์อักษรฉบับสุดท้ายจากอีกฝ่ายหนึ่งว่าได้ดำเนินการให้ความตกลงฉบับนี้มีผลใช้บังคับในประเทศของแต่ละฝ่าย และจะมีผลใช้บังคับจนกว่าฝ่ายใดฝ่ายหนึ่งจะบอกเลิกความตกลงฉบับนี้โดยการแจ้งเป็นลายลักษณ์อักษรไปยังอีกฝ่ายหนึ่งเป็นเวลาอย่างน้อย 90 วัน ก่อนการบอกเลิกดังกล่าวมีผลใช้บังคับ

**21. เรื่อง การขอความเห็นชอบกรอบการเจรจาสำหรับการจัดทำประมวลการปฏิบัติในทะเลจีนใต้**

                   คณะรัฐมนตรีมีมติรับทราบและเห็นชอบตามที่กระทรวงการต่างประเทศ (กต.) เสนอ ดังนี้

                   1. รับทราบแนวทางการจัดทำประมวลการปฏิบัติในทะเลจีนใต้ (Framework of a Code of Conduct)

                   2. เห็นชอบกรอบการเจรจาจัดทำประมวลการปฏิบัติในทะเลจีนใต้ตามหลักการสำคัญสำหรับการเจรจาจัดทำประมวลการปฏิบัติในทะเลจีนใต้

                   3. รับทราบว่าประมวลการปฏิบัติในทะเลจีนใต้ (Code of Conduct in the South China Sea: COC) ซึ่งจะเป็นผลสุดท้ายของการเจรจาตามกรอบการเจรจาข้างต้น อาจเป็นเอกสารที่จะต้องมีการลงนามให้มีผลผูกพันทางกฎหมายในลักษณะที่ก่อให้เกิดพันธกรณีระหว่างรัฐบาลภายใต้บังคับกฎหมายระหว่างประเทศ อาจเป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย ทั้งนี้ ขึ้นอยู่กับผลการเจรจา

**สาระสำคัญของเรื่อง**การจัดทำแนวทางการจัดทำประมวลการปฏิบัติในทะเลจีนใต้ (Framework of a Code of Conduct) มีเป้าหมายให้แล้วเสร็จในการประชุมเจ้าหน้าที่อาวุโส อาเซียน-จีนฯ (SOM on DOC) ครั้งที่ 21 และการประชุมคณะทำงานอาเซียน-จีนฯ (JWG on DOC) ครั้งที่ 14 ที่จีนจะเป็นเจ้าภาพจัดขึ้นระหว่างวันที่ 17-18 พฤษภาคม 2560 ณ เมืองกุ้ยหยาง มณฑลกุ้ยโจว เพื่อให้สามารถเสนอต่อที่ประชุมรัฐมนตรีต่างประเทศอาเซียน-จีน ซึ่งจะมีขึ้นที่กรุงมะนิลาในเดือนสิงหาคม 2560 และจะได้นำแนวทางการจัดทำประมวลการปฏิบัติในทะเลจีนใต้ (Framework of a Code of Conduct) ไปใช้ประกอบการจัดทำประมวลการปฏิบัติในทะเลจีนใต้ (COC) ต่อไปได้

|  |
| --- |
| **แต่งตั้ง** |

**22. เรื่อง รัฐบาลโรมาเนียเสนอขอแต่งตั้งเอกอัครราชทูตวิสามัญผู้มีอำนาจเต็มแห่งโรมาเนียประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลโรมาเนียมีความประสงค์ขอแต่งตั้ง **นายบ็อกดัน บาเดีย (Mr. Bogdan Badea)** ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งโรมาเนียประจำประเทศไทย โดยมีถิ่นพำนัก ณ กรุงเทพมหานคร สืบแทน นายกรูเอีย ชาโคทา (Mr. Gruia Jacota) ตามที่กระทรวงการต่างประเทศเสนอ

**23. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง **นายเชิดเกียรติ อัตถากร** รองอธิบดีกรมเอเชียตะวันออก ให้ดำรตำแหน่ง เอกอัครราชทูต สถานเอกอัครราชทูต ณ กรุงไนโรบี สาธารณรัฐเคนยา ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**24. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)**

คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง ข้าราชการพลเรือนสามัญ สังกัดกระทรวงศึกษาธิการ ให้ดำรงตำแหน่งประเภทบริหารระดับสูง จำนวน 2 ราย ดังนี้

1. **นายชัยยศ อิ่มสุวรรณ์** รองปลัดกระทรวง สำนักงานปลัดกระทรวง ดำรงตำแหน่ง

รองเลขาธิการสภาการศึกษา สำนักงานเลขาธิการสภาการศึกษา

1. **นางวัฒนาพร ระงับทุกข์** รองเลขาธิการสภาการศึกษา สำนักงานเลขาธิการสภาการศึกษา

ดำรงตำแหน่ง รองปลัดกระทรวง สำนักงานปลัดกระทรวง

ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อสับเปลี่ยนหมุนเวียน

**25. เรื่อง การอนุมัติองค์ประกอบคณะกรรมการฝ่ายไทยในคณะกรรมการบริหารมูลนิธิการศึกษาไทย – อเมริกัน (ฟุลไบรท์) ประจำปี 2560**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอองค์ประกอบคณะกรรมการฝ่ายไทยในคณะกรรมการบริหารมูลนิธิการศึกษาไทย – อเมริกัน (ฟุลไบรท์) ประจำปี 2560 ดังนี้

1. นายมนัสพาสน์ ชูโต ประธานกรรมการ

อดีตเอกอัครราชทูต ณ กรุงวอชิงตัน

1. อธิบดีกรมอเมริกาและแปซิฟิกใต้ หรือผู้แทน กรรมการ
2. อธิบดีกรมความร่วมมือระหว่างประเทศ หรือผู้แทน กรรมการ
3. ผู้แทนสำนักงานคณะกรรมการพัฒนาการ กรรมการ

เศรษฐกิจและสังคมแห่งชาติ

1. ผู้แทนสำนักงานคณะกรรมการการอุดมศึกษา กรรมการ
2. ผู้แทนบริษัท ปตท. จำกัด (มหาชน) กรรมการ
3. นายกสมาคมฟุลไบรท์ไทย กรรมการ

………………